Ka nako yeo, batswadi ba Bakriste ba be ba sa kgothaletšwe gore ba ithute Beibele le bana ba bona. Ge ke be ke sa le yo monyenyane, tate o be ntlhokomela mola mma a tla be a ile dibokeng le go ya tšhemong mafelobekeng. Ka morago ga gore go fete mengwaga e mmalwa, nna le tate re ile ra thoma go ya dibokeng le mma. Mma o be a le mafolofolo kudu go boleleng ditaba tše dibotse e bile a swara dithuto tše mmalwa tša Beibele le batho bao ba thabelago. Ge e le gabotse, go ile gwa ba le nako yeo a ilego a swara tše dingwe tša dithuto tša gagwe ka sehlopha, ka gobane barutwana ba gagwe ba Beibele ba be ba dula kgauswi le kgauswi. Ke be ke eya le yena tšhemong ge dikolo di tswaletšwe. Ka go re’alo, ke ile ka ithuta dilo tše dintši ka Beibele le kamoo nka rutago ba bangwe seo e se bolelago.